Το *MV Nyerere* το 2015
Το **«Νυερέρε»** (*Nyerere*) ήταν ένα πορθμείο που ανατράπηκε στις 20 Σεπτεμβρίου 2018, ενώ ταξίδευε μεταξύ των νησιών Ουκερέουε και Ουκάρα, στη Λίμνη Βικτώρια της Αφρικής.

Πιστεύεται ότι στο πορθμείο μπορεί να επέβαιναν περισσότεροι από 400 επιβάτες την ώρα του δυστυχήματος, περίπου τετραπλάσιοι από τη μεταφορική του ικανότητα. Η κυβέρνηση της Τανζανίας ανακοίνωσε ότι τουλάχιστον 227 άνθρωποι πέθαναν από το δυστύχημα, αλλά μπορεί τελικώς οι νεκροί να είναι περισσότεροι από 300, με δεδομένο ότι πολλοί επιβάτες παραμένουν ακαταμέτρητοι.

Το σκάφος
---------

Η ιδιοκτήτρια εταιρεία του σκάφους (TEMESA) ανέφερε ότι το σκάφος ήταν κατασκευασμένο για να μεταφέρει 100 επιβάτες, 25 τόνους φορτίου και τρία αυτοκίνητα. Είχε πραγματοποιήσει το παρθενικό του ταξίδι το 2004. Η εταιρεία αρνήθηκε ότι το *Νυερέρε* είχε μηχανικά προβλήματα, καθώς είχε υποβληθεί σε μεγάλη συντήρηση μερικούς μήνες νωρίτερα.

Το δυστύχημα
------------

Το πορθμείο εκτελούσε το δρομολόγιο από το Μπουγκολόρα στο Ουκάρα στις 20 Σεπτεμβρίου 2018. Μετέφερε, εκτός από τους εκατοντάδες επιβάτες, φορτίο καλαμποκιού, μπανανών και τσιμέντου. Η ανατροπή και η βύθισή του έγιναν το απόγευμα, μόλις 50 μέτρα από την αποβάθρα του λιμένα προορισμού του.

Δύο επιζήσαντες του ναυαγίου, οι Οτσόρι Μπουράνα (Burana) και Ρούμπεν Μπάντε (Mpande), δήλωσαν ότι ο πηδαλιούχος, ο οποίος μιλούσε στο κινητό του τηλέφωνο, προέβη σε απότομη στροφή του πλοίου όταν αντιλήφθηκε πως ετοιμαζόταν να πλευρίσει με τη λάθος πλευρά του σκάφους. Μετά την απότομη στροφή, *«το πλοίο έγειρε προς τη μία πλευρά, πετώντας έξω μερικούς επιβάτες και μέρος του φορτίου του, και όταν αντιγύρισε βυθίστηκε παίρνοντας μαζί του όλους τους άλλους»*. Ο Πρόεδρος της Τανζανίας Τζον Μαγκουφούλι προέβη σε εκτεταμένη δήλωση, αναφέροντας ότι ο πηδαλιούχος ήταν άπειρος και χωρίς την κατάλληλη εκπαίδευση, ενώ ο πραγματικός καπετάνιος δεν βρισκόταν πάνω στο πλοίο. Η άλλη εκδοχή είναι (όπως είπε ένας αυτόπτης μάρτυρας από την ξηρά στον ανταποκριτή του «France24» Ε. Μακούντι) ότι «καθώς το πλοίο πλησίαζε την αποβάθρα, πολλοί επιβάτες μετακινήθηκαν προς την πύλη αποβιβάσεώς του και ένα αυτοκίνητο κύλισε, γεγονότα που έκαναν το σκάφος να γείρει προς τη μία πλευρά, προκαλώντας το δυστύχημα». Μια άλλη επιζήσασα, η Τζένιφερ Ιντόζε, ανέφερε ότι «το πορθμείο αναποδογύρισε επειδή ήταν υπερφορτωμένο».

### Οι επιβάτες

Οι αρχές της Τανζανίας δεν γνωρίζουν τον ακριβή αριθμό των επιβαινόντων στο σκάφος την ώρα του συμβάντος, καθώς ο υπεύθυνος για τη διανομή των εισιτηρίων υπάλληλος πνίγηκε και η μηχανή του, που κατέγραφε τον αριθμό των εισιτηρίων, χάθηκε στο ναυάγιο. Σύμφωνα με αντικρουόμενες μεταξύ τους αρχικές εκτιμήσεις, το σκάφος μετέφερε πάνω από 300 επιβάτες, με ορισμένες αναφορές να υποδεικνύουν έναν αριθμό άνω του 400. Η αστυνομία και η κυβέρνηση επιβεβαίωσαν τη διάσωση 37 ανθρώπων κατά την ημέρα του δυστυχήματος. Την επόμενη ημέρα, σε συνέντευξη τύπου, ο Πρόεδρος της Τανζανίας Τζον Μαγκουφούλι ανακοίνωσε πως οι νεκροί ήταν 131, με 40 διασωθέντες.

Δύτες της αστυνομίας και του στρατού στάλθηκαν στο ναυάγιο για να αναζητήσουν τους πολλούς αγνοούμενους. Ως αποτέλεσμα αυτών των αναζητήσεων, ο μηχανικός Α. Τσαραχάνι βρέθηκε ζωντανός σε έναν θύλακα αέρα στο μηχανοστάσιο του πλοίου 40 ώρες μετά το δυστύχημα, μετά από ήχους που άκουσαν οι διασώστες. Τρεις ημέρες μετά το ναυάγιο, ο Πρόεδρος Μαγκουφούλι αναθεώρησε τον αριθμό των νεκρών σε 224 και επιβεβαίωσε τη σύλληψη του καπετάνιου του σκάφους.

Αντιδράσεις
-----------

Ο Μαγκουφούλι εξέφρασε τη λύπη του για το δυστύχημα και κήρυξε τετραήμερο εθνικό πένθος για τους νεκρούς. Στη συνέχεια διέταξε τη σύλληψη της διοικήσεως της εταιρείας του πορθμείου, με την κατηγορία της βαριάς αμέλειας, σχετικά με την υπερφόρτωση του σκάφους πέρα από τη δηλωμένη χωρητικότητα των 101 επιβατών. Από την αντιπολίτευση, ο John Mnyika κατηγόρησε την κυβέρνηση ότι απέτυχε να ενισχύσει τις προδιαγραφές ασφαλείες των πορθμείων και ότι η επιχείρηση διασώσεως καθυστέρησε.

Παραπομπές
----------

1. 1 2 3 4  «Dozens drown in Lake Victoria capsizing» (στα αγγλικά). BBC News. 2018-09-20.. Ανακτήθηκε στις 2018-09-20.
2. 1 2  «Over 200 feared dead as ferry capsizes in Tanzania». RTÉ. 20 Σεπτεμβρίου 2018. Ανακτήθηκε στις 21 Σεπτεμβρίου 2018.
3. ↑  «At least 136 bodies recovered after ferry capsizes in Tanzania». The Irish Times. 20 Σεπτεμβρίου 2018.
4. 1 2  «Tanzania buries ferry disaster dead as toll hits 224». Times Live. 23 Σεπτεμβρίου 2018. Αρχειοθετήθηκε από το πρωτότυπο στις 25 Δεκεμβρίου 2018. Ανακτήθηκε στις 2 Οκτωβρίου 2018.
5. ↑  «MV Nyerere» (στα Σουαχίλι). 15 Ιουλίου 2018. Αρχειοθετήθηκε από το πρωτότυπο στις 26 Σεπτεμβρίου 2018. Ανακτήθηκε στις 25 Σεπτεμβρίου 2018.
6. ↑  AfricaNews. «Update: Magufuli mourns as death toll from Tanzania ferry accident reaches 42» (στα αγγλικά). *Africanews*.. Ανακτήθηκε στις 2018-09-20.
7. 1 2  «More than 200 feared drowned in Tanzania ferry disaster». *The Guardian* (στα Αγγλικά). 20 Σεπτεμβρίου 2018. Ανακτήθηκε στις 20 Σεπτεμβρίου 2018.
8. 1 2 3 4  «Tanzania ferry accident: Survivors recount what happened minutes before disaster». Daily Nation. 22 Σεπτεμβρίου 2018.
9. 1 2  «Ferry capsizes on Tanzania’s Lake Victoria, killing dozens» (στα αγγλικά). *France 24*. 2018-09-20.. Ανακτήθηκε στις 2018-09-20.
10. 1 2  «Survivor pulled from capsized Tanzanian ferry as death toll reaches 218». Channel News Asia. 21 Σεπτεμβρίου 2018. Αρχειοθετήθηκε από το πρωτότυπο στις 24 Σεπτεμβρίου 2018. Ανακτήθηκε στις 2 Οκτωβρίου 2018.
11. ↑  «Tanzania ferry capsize: Dozens killed as rescue effort suspended». *www.aljazeera.com*.. Ανακτήθηκε στις 2018-09-21.
12. ↑  «Lake Victoria Tanzania ferry disaster: Divers hunt for survivors». BBC. 21 Σεπτεμβρίου 2018.
13. ↑  «Death toll reaches 136 in Tanzania ferry disaster with scores missing». Reuters. 21 Σεπτεμβρίου 2018.
14. ↑  «Magufuli orders arrest of MV Nyerere operator» (στα αγγλικά). *Daily Nation*.. Ανακτήθηκε στις 2018-09-21.
15. ↑  Kolumbia, Louis (2018-09-21). «Magufuli: The person steering MV Nyerere ferry was un-trained» (στα αγγλικά). *The Citizen*.. Ανακτήθηκε στις 2018-09-21.
16. ↑  Burke, Jason (2018-09-21). «Tanzania ferry disaster: 136 bodies pulled from Lake Victoria». *the Guardian*.. Ανακτήθηκε στις 2018-09-21.
17. ↑  Buguzi, Syriacus (2018-09-21). «Plea of lawmaker who predicted MV Nyerere tragedy» (στα αγγλικά). *The Citizen*.. Ανακτήθηκε στις 2018-09-21.

Εξωτερικοί σύνδεσμοι
--------------------

* Φωτογραφίες του πλοίου στον ιστότοπο της πλοιοκτήτριας εταιρείας (και κείμενο στα σουαχίλι)